ЩIалэгъуэ
Ди псэлъэгъухэр
Битокъу Алим: ЦIыхурщ псом нэхъапэр
ЦIыху гъащIэм узыншагъэр щылъэрытетыным телажьэ, гугъэфIхэр уэзыгъэщI дохутыр ныбжьыщIэхэм ящыщщ невролог, Налшык дэт къалэ клиникэ сымаджэщ №1-м и лэжьакIуэ Битокъу Алим.
— Илъэс 14-м ситу доху-тыр сызэрыхъунур сыубзыхуа щхьэкIэ, а IэщIа- гъэм хэлъ гугъуехьхэр, шэч хэмылъу, сэ къызгурыIуэртэкъым, — жеIэ Алим. — Биологиемрэ химиемрэ фIыуэ къызэхъулIэрти, аращ нэхъыбэу сыщIытегушхуар. IэщIагъэм сыхуеджэху нэхъ сыдихьэхырт. Дыщеджэ зэманым неврологиер математикэ нэхъыщ-хьэм хуагъадэу, медицинэм абы нэхъ гугъу хэмыту жаIэрти, ар згъэунэхуну къыхэсхащ. IэнатIэм сыпэрыува нэужь, сызы-хуэмыхьэзыр гуэрхэм срихьэлIэу си лэжьыгъэм сригъэкIуэтауэ схужыIэнукъым. Лъынтхуэм епха неврологиещ сызэлэ-жьыр, инсульт къызэуэлIахэр псом япэ зрашалIэр ди дежщ. ЗэрыфщIэщи, 2015 гъэр гу-лъынтхуэ узыфэхэм ебэныным я илъэсу щытащ.
— А узыфэр къызэуалIэхэр нэхъ мащIэ хъунымкIэ сытхэр фхузэфIэкIа?
— ТхуэзэфIэкIа щыIэкъым, щIэх тхузэфIэкIынууи си фIэщ хъуркъым. Ар дохутырхэр зыпэщIэтыфыну гуэркъым. Пэжщ, дэ сымаджэр къызэфIэдгъэувэжынущ, ауэ цIыхур и щхьэ кIэлъымыплъыж-мэ, узым къытригъэзэжынущ. Лъыр зэрыдэуейм, ишхым, ирифым кIэлъымыплъхэращ псом япэу инсулът зэуалIэр. ЦIыхум и узыншагъэр зэлъытар дохутырыракъым, ар щхьэж и къулеягъэщ е и тхьэмыщкIагъэщ. Узыншэу дохутырым деж кIуэ щыIэкъым. Языныкъуэхэм къащохъу дохутырым а IэщIагъэр къыщыхихакIэ, абы сыт хуэдэ сымаджэри игъэхъужыфу щытын хуейуэ. ЦIыхухэм дохутырхэм зыщIамыгъакъуэмэ, жиIэр ямыгъэзащIэмэ, абы и къарур псыхэкIуадэ мэхъу. Мис ахэр цIыхухэм я деж нэтхьэсын ди мураду псалъэмакъхэр ядедгъэкIуэкIащ. Дыщогугъ дызэхахауэ.
— И IэзагъэкIэ, цIыхугъэкIэ удихьэхыу, ещхь ухъумэ пфIэкъабылу медицинэм гъуазэ ущиIэ?
— Дохутырыр зэрыщытын хуейм и щапхъэ нэс схуэхъуу цIыху зыбжанэ сиIэщ. Апхуэдэщ Налшык дэт сабий поликлиникэ №1-м и дохутыр нэхъыщхьэу лэжьа Зелинская Еленэ. СыцIыкIуу Москва дыщыIэу дохутыр Iэзэ, цIыху гъэщIэгъуэн гуэр къызэплъауэ щытащ. И цIэри сщIэжыркъым абы, ауэ и Iэзагъымрэ и цIыху бгъэдыхьэкIэмрэ зэи сщыгъупщэжыну си фIэщ хъуркъым, — медицинэр фIыуэ сэзыгъэлъэгъуахэм ящыщщ а бзылъхугъэр. Къалэ клиникэ сымаджэщ №1-м неврологиемкIэ и къудамэм и унафэщI Жылэтеж Iэниуар сыт и лъэныкъуэкIи зыкъысщIигъакъуэу къыскъуэтщ. Iуэхуу иIэр иригъэкIуэтэ-кIынурэ ущIыбгъэдыхьар абы пхузэфIигъэкIынущ. Лэжьыгъэ и пIалъэ фIыкIэ зыщIэ нэхъыжьыфIым и чэнджэщхэм уасэ иIэкъым.
— Невролог умыхъуамэ, медицинэм нэгъуэщI и сыт хуэдэ унэтIыныгъэ къыхэпхынт?
— Сабий дохутыр сыхъуну сехъуапсэу щытащ. ЦIыху балигъым уепсалъэмэ, и лажьэр къыпхуэщIэнущ, къеузыр къыбжиIэфынущ, сабийм и Iуэхур апхуэдэкъым. Ар куэдкIэ нэхъ гугъущ.
-СызэрыщыгъуазэмкIэ, Къэбэрдей-Балъкъэр къэрал университетым и медицинэ факультетыр 2005 гъэм къэбухащ. Абы иужькIэ уи щIэныгъэм дэнэ щыхэбгъэхъуа?
— Интернатурэр республикэм къыщызухыжащ, ординатурэр Москва дэт Пироговым и цIэр зезыхьэ къалэ сымаджэщ №2-м щесхьэкIащ. 2008 гъэм Налшык къэзгъэзэжри, Кардиологие центрым неврологыу сыуващ. ИлъэситI хъуауэ къалэ клиникэ сымаджэщ №1-м сыщо- лажьэ.
— Уи щIэныгъэм аспирантурэм щыхэбгъэхъуэн мурад уиIэкъэ?
— Абыи сегупсысащ, ауэ аспирантурэм сыщеджэным нэхърэ си лэжьыгъэм нэхъыбэу сыдехьэх-ри, ар зэкIэ иужь къызонэ. СызэреплъымкIэ, щIэныгъэ лэжьыгъэ стхыуэ сыщыс нэхърэ, зы цIыхум сыдэIэпыкъумэ нэхъ сэбэ-пу къысщохъу. ЦIыхуращ нэхъыщхьэр. Инсультыр зэуэлIа цIыхум и Iэпкълъэпкъыр зэщIэIулIа мэхъу. Ар гъащIэм лъэбакъуэ зырызурэ хохьэж, сымаджэм узэрегугъум, абы епхьэлIэ къарум куэд иIыгъщ. Си дежкIэ ахэр тхылъымпIэ напэхэм нэхърэ куэдкIэ нэхъ лъапIэщ.
— Алим, уи мурадхэм утезгъэпсэлъыхьынут.
— Си хъуэпсапIэ нэхъыщхьэр цIыху згъэхъужу сылэжьэнырати, къызэхъулIащ. А IэнатIэм къулыкъу щызесхьэну, унафэщI сыщыхъуну сыщIэхъуэпсыркъым. Дохутырыр сымаджэхэращ зыхэтын хуейр.
Епсэлъар Щомахуэ Залинэщ.
Хабзэм щыщ
Лъыхъу
ГуфIэгъуэ гуэрым щызэрылъэгъуа, щызэрыцIыхуа ныбжьыщIитIыр зэдэгушыIэурэ ягу зэрихьамэ, хъыджэбзым щIалэм къыхуищIа лъагъуныгъэр и фIэщ хъуарэ а щIалэм Iэужь ириту, иужьыIуэкIэ Iэджэрэ игъэунэхужамэ, и хэдэным жриIэрт: фи дежхэр къысщIэгъэупщIэ. Абы къикIыр гурыIуэгъуэти, щIалэм и ныбжьэгъу, и дзыхь псори зригъэзыр иIуэхурт и адэ-анэм я деж. Ныбжьэгъур мыхъуми, щIалэм и адэ-анэм деж кIуэнкIи хъунут яшауэ шыпхъу нэхъыжь иIэмэ, абы и щхьэгъусэр, и щыкъу анэмрэ адэмрэ зэратехьэрэ куэд щIамэ. Апхуэдэу Iуэ-хур ежьэрт.
ЩIалэм къыхихар и адэ-анэм, лъэпкъым ягу ирихьамэ, хъыджэбзыр къызыхэкIахэр фIыуэ яцIыхурэ благъэ тхуэхъунущ, дыкъадэмэ, жаIэмэ, абы щыгъуэт лъыхъу щагъакIуэр. КъинэмыщIауэ, мыпхуэдэуи хъункIэ хъунут: лъэпкъыр, хъыджэбзыр гурыхь ящыхъуамэ, зэрызелъафэ куэд дыхэтынкъым, езыхэр зэгурыIуамэ, кърыреши къыщIрегъэтIысхьэ, жаIэу. Апхуэдэ жэуапыр хъыджэбзым щхьэлъахъшагъэу илъытэнкIэ хъунут. Абы щыгъуэ зыгуэрым дичыхын хуейуэ арати, е щIалэм и лъэныкъуэр абы лъыхъур-ти, фызышэу къашэрт, е хъыджэб-зым и адэ-анэм яриIуэкIырт (ари и ныбжьэгъу, и нысэ, и анэшыпхъу хуэдэкIэ) лIы зэрыдэкIуэри — «кIуасэрт». ИтIанэ щIалэм и лъэныкъуэу лIитI хуэдэ хъыджэбзым я деж кIуэхэрт: фи пхъум щхьэкIэ фымыгузавэ, ар ди деж щыIэщ, жаIэрти.
Лъыхъуу, фызышэу къашэну зэгурыIуахэмэ, абы хыхьэ хабзэт щIалэм и анэдэлъху лIы курыт, езы лъэпкъым, щIалэм и адэм и Iыхь-лыуэ лIитI хуэдиз. Лъыхъум бзылъхугъэ кIуэртэкъым.
Хъыджэбзри щIалэри зы къуажэ дэсу, зэрыцIыхуу, зэрызэдэгушыIэр псоми ящIэу щытамэ, дауи, лъэпкъитIым я дежкIэ абы щэху хэлътэкъым. Абы къыхэкIыу хъыджэбзым къызэрыщIэупщIэр, лъыхъу зэриIэр и Iыхьлыхэм нэхъ пасэу къащIэрт. Уеблэмэ къуажэ щхьэхуэ зырызу щытми, апхуэдэр хъыджэбзым и лъэныкъуэм я деж нэмысу къанэртэкъым. Ар хъыджэбзым и адэ-анэм зыгуэрым ирыригъэIуэкIырт е щIалэм и ныбжьэгъу, и благъэ хуэдэ а жылэм дэсмэ, абы цIыхухэм яхигъаIуэрт.
Апхуэдэу щымытыххэми, лъы- хъур (псэлъыхъухэр) адыгэхэм деж-кIэ зэи къэцIыхугъуейтэкъым. ЗэрыхабзэмкIэ, ахэр хъыджэбзым и адэ-анэм я пщIантIэм дыхьэрэ епсыхамэ, шыхэр шыфIэдзапIэм фIадзэ щхьэкIэ, е унэмкIэ, е хьэщIэщымкIэ еблагъэртэкъым, атIэ унагъуэм я пхъэкъутапIэм, уэшх къешх нэужькIэ, гъущапIэ гуэр деж щызэхэувэрт. Абы гу лъызыта хэгъэрей-хэм, дауи, къагурыIуэрт я хъыджэбзым и лъыхъухэр къызэрыкIуар.
Абдежым хъыджэбзым и адэ къуэш, е абы я гъунэгъу лIы, е балигъ хъуауэ хъыджэбзым и дэлъху щыIэмэ, хьэщIэхэм яхыхьэрти фIэхъус ярихырт, мыдрейхэм я нэхъыжьым фIэхъус-сэламым жэуап къритырти, къыIухьам и Iэр иубыдырт, и узыншагъэм щIэупщIэурэ. Абы иужькIэ хэгъэрейм хьэщIэхэр иригъэблагъэрт, икIи мыбы щыгъуэ псалъэмакъ зэхэубла хъуар имыгъэужьыхыжу лъыхъухэм я нэхъыжьым жиIэрт, лъэпкъым ядэу щыт-мэ, еблэгъэну икIи благъэу къызэрыкIуахэр. Абы иужькIэ хьэщIэхэр пщIантIэм дэту къызэхинэрти, езыгъэблэгъэну къыщIэкIам игъэзэжырт, унэм нэхъыжь щIэсщ, хъыбар езгъэщIэнщ, жиIэрти.
Япэ кIуэгъуэм лъыхъум жэуапу къратынур езыхэми ящIэрт: лъэп-къыр дызэчэнджэщыжынщ, мыпхуэдэ махуэм фыкъытлъыгъуазэ. А пIалъэр къэсамэ, аргуэру псоми къыщIидзэжырт — дызэригугъауэ хъуакъым, ди нэхъыжь ежьауэ къэтщ, абы жиIэнур тщIэркъым, фыхуей нэужьмэ мыпхуэдэ зэманым зэ къытев-гъэзэж. Апхуэдэу ещанэу зыкIэлъагъэкIуа иужькIэ, хъыджэбзым къыщIэупщIэхэр ягу ирихьу, благъагъэкIэ зэувэлIэныр яфIэкъабылмэ, бысымхэм (иджы ахэр лIищи плIыи хъункIэ хъунут) хьэщIэхэр ирагъэблагъэрти, Iэнэ къыхуащтэрт, замыIэтыщэу. Ауэ зыгуэркIэ благъагъэкIэ къамыщтэмэ, еблагъэри хэмыту аргуэру щхьэусыгъуэ гуэр ящIырти жаIэрт: «Иджы фыкъыщытлъыгъуэзэнум щхьэкIэ фымыгузавэ. Дэ ныфхуэтIуэхунщ, фи Iуэху фIы ирикIуэ». Абы къикIырт: фыдогъэщIэхъури ди Iуэху къызевмыхуэ.
Мыпхуэдэ жэуапхэм нэмыщIауэ нэгъуэщI зыи щыIэт: дывмыгъэпIащIэ, хабзэ гуэрхэр щыIэщ. Ари гурыIуэгъуэт: фыкъытщIэупщIэр хъарзынэщ, благъэ фытхуэхъуну фызэрыхуейри къыдгурыIуащ, ауэ ди пхъур зыхэфIыкIын, зыхэпсэукIын- кIэ фи Iуэхур дауэ щыт? Мыр къыщыхъур хъыджэбзым и лъэныкъуэмрэ щIалэм и лъэныкъуэмрэ зыкIи щызэрымыщIэм и дежт. Абы щыгъуэми гурыIуэгъуэт: хъыджэбзым и лъэныкъуэр унаплъэ кIуэнущи къызэрагъуэтынур, я цIэ, я унэцIэ жаIэрти лъыхъухэр дэкIыжырт. Мыбдеж лъэныкъуитIми ягъэтэмэмыртэкъым унаплъэ щыкIуэну зэманыр. Уеблэмэ, хъыджэбзым и унагъуэм я гъунэгъухэми жылэдэс- хэми щабзыщIыну хэтт, ауэ бзылъхугъэ зэрыс унагъуэхэм ар куэдрэ щыхъума хъуртэкъым.
МафIэдз Сэрэбий. «Адыгэ хабзэхэр» тхылъым къитхыжащ.
ЦIыхушхуэхэм я гупсысэхэр
Дахэ псори насыпыфIэ хъуркъым
ГурыфIыгъуэ псоми я щхьэр — нэгъуэщIым гурыфIыгъуэ ептынырщ.
Буаст Пьер.
Ди зэманым философием профессор ирохъу, философ нэс диIэкъым жумыIэмэ.
Торо Генри.
ЦIыхухэм къагурыIуэращ зэхахыр.
Гёте Иоганн.
Бжэмышхым ерыскъым и IэфIыр къызэрыхуэмыщIэнум ещхьу, делэр губзыгъэм бгъурыткIэ губзыгъэ хъунукъым.
Буддэ.
Пэжщ, сэ гугъу сохь, ауэ абы къикIыркъым нэгъуэщIхэри гугъу езгъэхьын хуейуэ.
Эсхил.
Делэм Iэщэ ептри, щIыхьыншэм къулыкъу IэщIэплъхьэри зэхуэдэщ.
Пифагор.
ЦIыху насыпыфIэр сыт щыгъуи дахэщ, ауэ дахэ псори насыпыфIэ хъуркъым.
Уайльд Оскар.
УзымыукI псоми нэхъ къарууфIэ уащI.
Ницше Фридрих.
Дахагъэр къызыхуэлъагъу дэтхэнэри жьыгъэм пэIэщIэщ.
Кафкэ Франц.
Интернетым дыкъыщоджэ
Делэ
И анэм бгъурыту уэра-мым ирикIуэ щIалэ сырыху цIыкIум бзылъхугъэм и Iэр иубыдыну щыIэбэкIэ, мыдрейм:
— Гъуэгу мыгъуэм емыжьэн, щхьэ укъысщыхьа. Зэран ухъуну укъалъхуам яреи, — жиIэурэ сабийм и Iэр Iуидзыжырт.
— Мамэ, мамэ, дгъэзэжмэ, пкIауэм и псысэр къызжепIэжын?
— Еууей, сыту сабий тхьэмыщкIэ, — жаIэрт ар зылъагъухэм, — делэ цIыкIу мыгъуэ, ищIэркъым и анэм Сабий унэм хыфIидзэну зэришэр…
ЩIалэ цIыкIур къыдэкIуэтея иужь и анэм кIэлъыкIуэн, Iэмал зэриIэкIэ абы зэман нэхъыбэ хухи- хын щIидзат. Куэдрэ къэхъурт ар жьэражьэу ефауэ къыщигъуэтыж, дохутырыр къыхуриджэурэ, езым и Iэр имыутIыпщу, нэхъыфI хъужыху щыбгъэдэс.
— Дыбгъэунэхъужырти, си анэ дыщэ. Зыхуэгъэшэч, зы тIэкIунитIэ зыхуэгъэшэчи пщхьэщыкIынкъэ ари, — жриIэрт.
— Зыгуэр и лажьэщ, делэ дыдэщ ар. И щхьэ пщIэ лъэпкъ хуищIыжыркъым. И анэм, хьэпшырым хуэдэу, хыфIидзащи, езыр абы тегужьеикIауэ щхьэщысщ, — жаIэрт ар къызыгурымыIуэхэм.
ЕджапIэр ехъулIэныгъэкIэ къэзыуха щIалэм лэжьапIэфI куэд къыхуагъэлъэгъуа щхьэкIэ, езым школыр къыхихащ.
— ЩIэныгъэ нэхъыщхьэ зригъэгъуэта щхьэкIэ, нэхъ губзыгъэ хъуакъым. Делэщ ар, — яухыртэкъым цIыхухэм хъущIэн.
И анэр лIа иужькIи щIа-лэм абы и сыныр ибгынэртэкъым, къабзэу зэрихьэрт, удз гъэгъа трилъхьэ зэпытт. Къабгъурыт унэм щIэс хъыджэбзыр куэд мыщIэу щIалэм къишащ.
— Делэ мыгъуэ, — жаIэрт иджыри цIыхухэм, — мор зи щIалэ къабзагъым а Iуплъэгъуейм фIэкIа игъуэтакъэ, абы щыгъуэми шхужьыгуэ хъужауэ.
Абыхэм дэнэ къащыгурыIуэнт нэхъыщхьэр нэм илъагъур зэрыармырар. Зэщхьэгъусэхэм я псэр зы чысэм илъу, жыхуаIэм хуэдэу псэурт, ауэ Iуэху- ракъэ, сабий яIэтэкъым.
Махуэ гуэрым гъунэгъухэм ялъэгъуащ зэщхьэгъусэхэм Сабий унэм къыIахауэ цIыкIуитI ящIыгъуу къыдыхьэжу.
— Делэу къалъхуар губзыгъэ пхуэщIынкъым, — жаIэрт иджыри цIыхухэм. — И щхьэгъусэр иригъэкIыжу нэгъуэщI къишэ хъунукъэ? Ар нэхъыфIмэ, хамэ сабий ирырапI иджы.
Ауэ а псалъэмакъхэр зыкIи къафIэIуэхутэкъым унагъуэ насыпыфIэм.
Илъэсхэр кIуэрт сабий- хэр ин хъури, щхьэж и унагъуэ зэригъэпэщыжат. Зы махуи дэкIыртэкъым абыхэм ящыщ и адэ-анэм деж къэмыкIуэу.
ЩIымахуэ пщэдджыжьыпэу, лIым псы Iуфэм къыщикIухьу, цIыху гупым зыгуэр къаухъуреихьауэ илъэгъуащ. Ахэр кIэлъыплъырт мылым техьэу пхыхуа хьэр зэритхьэлэм. Хьэр дэIэпыкъуэгъу лъыхъуэ щхьэкIэ, тегушхуэн къахэкIыртэкъым гупым. ЛIым и закъуэщ псэущхьэр фIэгуэныхь хъууэ зыкIэлъызыдзар.
ЛIыр зыцIыхуу щытахэр щIэмычэу тепсэлъыхьырт ищIам:
— Делэ! Къызэремылынур имыщIэу арат псы мылым щыхэпкIэм. Делэу псэуащ, делэу лIэжащ.
… Дунейм ехыжа лIыр жэнэт бжэIупэм щызэхэтхэм япыуващ.
— Къызэроджэр хэт? — щIэупщIащ мелыIычыр.
— Езы дыдэм сщыгъупщэжащ си цIэр, ауэ си хъуреягъыр ДелэкIэ къызэджэрт, — жеIэри и щхьэр ирехьэкI цIыхухъум.
— КIуэцIрыкI, куэд щIауэ дыножьэрт, уэ гъащIэ тхылъым уратхащ. Ауэ мы зыри зыщумыгъэгъупщэ, уэ уи цIэр «Лъагъуныгъэщ».
ЗэзыдзэкIар Тэрчокъуэ Дисэщ.
ГущIагъщIэлъхэр
Я псалъэкIэ уардэрэ адрейхэмкIэ надэу
ЩIалэгъуэр пкъым хэкIа нэужькIи, псэм къыхэнэу къыщIэкIынущ. Ар жьыгъэм и нэхэм къыщIопс, гъэр мащэ кIыфIым къихъуэпсыкI цIыхум ещхьу.
* * *
НапитIхэр гъащIэм и зэхъуэкIыныгъэ сыт хуэдэми къол. Апхуэдэхэм ящыщу нэхъ хьэщхьэвылъэ дыдэми къыздрехьэкI напэ щIэрыпс. Дэ тхуэдэ хъарыпхэр кърыри- гъапцIэрэ иужькIэ зыIуихыжу.
* * *
ТхьэмыщкIагъэр зыщхьэщытыр бадзэхэплъэу псэухэм я закъуэкъым. Ар щопэкIу тхъэжыгъуэр зиIэ гуэрхэм я жыхафэгуми.
* * *
ЩIыхьыр псэлъыхъу куэдыкIей зыхузэпещэ бзылъхугъэ тхьэIухудым ещхьщ: тIури а нэхъ зыхуэмыфащэ дыдэхэм щаIэрыхьэ куэдрэ къохъу.
* * *
Узэрыадыгэм щхьэкIэ ахъшэ къуату щытамэ, сыту «хэкулI» куэд къыплъыкъуэкIынут уэ, си лъэпкъ. Я псалъэкIэ уардэрэ адрейхэмкIэ надэу.
* * *
Адыгэ хабзэм тетым нэхърэ, тепсэлъыхьыр куэдкIэ нэхъыбэщ. Дыху пудымэ къызыкIэрих а псалъэ гущIэххэм уащыщIэдэIукIэ, фIы дыдэу плъагъу гуэрым и гущIыIу щIакIуэ ирапхъуэж къыпфIощIри, уогужьей.
* * *
Мы цIыхум тхузэрымыгъэгъуэт псор къытхуагуэшыжамэ, ажалри зэпэдубыдынкIэ хъунут.
* * *
Лъагъуныгъэр щIалэгъапцIэ уэшхым хуэдэщ. ЗыкърикIутыну узыщигъэгугъыурэ, пщхьэщокIри йожьэж. КъыхуикIа уи нэр кIэлъыхъуапсэу. Къэбырсея уи гур кIэлъыIэбэу.
IутIыж Борис.
Гъуэгу къежьапIэ
Елгъэр Камиллэ адыгэ фащэр йокIу
Къэбэрдей-Балъкъэрым къыщалъхуауэ Саратов къалэм къыщыунэхуа «вагъуэ цIыкIу» Елгъэр Камиллэ илъэсибгъу хъууэ аращ. ИлъэситI ипэкIэ и адэ-анэм я гъусэу а щIыпIэм Iэпхъуа пщащэр и зэфIэкIхэмкIэ щIыналъэм цIэрыIуэ щыхъуащ. Камиллэ къафэм макIуэ, сурэт щIыным дехьэх, уэрэд жыIэ-ным зыхуегъасэ, еджэнымкIи пэрытщ.
Нэгъабэ Саратов щрагъэкIуэкIа «Минута славы» зэпеуэм хъыджэбз цIыкIум бжьыпэр щиубыдащ. Мы гъэм щIыналъэм щызэхаша «Принцесса губернии» тхьэIухуд зэпеуэм и вице-мисс етIуанэ хъури, еплъахэм ягу зэрырихьам и саугъэтри хуагъэфэщащ. Пщащэр адыгэ фащэкIэ хуэпауэ утыкум къихьэри, Беслъэней Ренатэ анэм теухуауэ зэхилъхьа уэрэдыр жиIащ.
Къэбэрдей-Балъкъэрым щыщ куэд хэтащ зэпеуэм къыхэжаныкIахэр къыщыхах IэIэтым. Пщащэ цIыкIур ягъэгушхуэн папщIэ, Камиллэ и адэшхуэ-анэшхуэхэу Елгъэрхэ Алексейрэ Светланэрэ, Псэныкъуэхэ Еленэ сымэ кIуэри, абы еплъащ.
Камиллэ и егъэджакIуэхэу Сергиенкэ Наталиерэ Исаевэ Верэрэ зэрыжаIэмкIэ, Елгъэрыр зэпеуэ куэдым зэрыхэтыр и еджэныгъэм зэран хуэхъуркъым.
«Miss Planetа-2015» зэпеуэм ещанэ вице-мисс щыхъуа Шароновэ Наталье и продюсер IуэхущIапIэм зыщегъасэ Камиллэ. Абы и ехъулIэныгъэхэм зригъэщIагъуэркъым, тепсэлъыхьыни фIэфIкъым, зэрыжиIэмкIэ, дохутыру еджэну щIохъуэпс. Ауэ щыхъукIи, текIуэныгъэщIэхэр иIэщ. Иджыблагъэ зыхэта «Звезда подиума» зэпеуэм «Мисс изысканность» цIэр къыщыхуагъэфащэри, «Принцесса городского парка»-м ирагъэблэгъащ. Абы иужькIэ зэхаша «Шоу талантов» зэхьэзэхуэми къыщыхэжаныкIащ ди лъэпкъэгъур: къэпщытакIуэхэм зэдэарэзыуэ пщащэм ещанэ увыпIэр хуагъэфэщащ.
Камиллэ и дэлъху нэхъыщIэ Къаплъэн цIыкIу къызэрымыкIуэу фIыуэ елъагъу, дэнэ кIуэми здешэ. Зэдэлъхузэшыпхъур зыхэта Лъэпкъ фестивалым Кавказым исхэм я хабзэмрэ псэукIэмрэ щытепсэлъыхьри я унэ ираха джэд лыбжьэмрэ пIастэмрэ къы- зэхуэсахэм гурыхь ящыхъуу ирагъэшхащ.
Елгъэр Камиллэ екIупс бостей дахэхэр хуэзыдыр и анэшхуэм и шыпхъу Псэныкъуэ Майещ. Иджыпсту абы хъыджэбзым хуегъэхьэзыр жэпуэгъуэ мазэм Саратов областым лъэпкъ щыгъынхэмкIэ щекIуэкIыну зэпеуэм зэрыхэтыну адыгэ фащэр.
Инэрокъуэ Гуащэ.
